b'\n_START_ARTICLE_\nPIM\n_START_SECTION_\nHistoria\n_START_PARAGRAPH_\nAlkuun Ninni soitti rumpuja laulamisen ohella varsinaisen rumpalin puuttuessa. Muutaman tilap\xc3\xa4isen soittajan j\xc3\xa4lkeen yhtyeeseen pyydettiin vihjeen perusteella rumpaliksi Marianne Loppi, joka oli soittanut aiemmin yhtyeess\xc3\xa4 Geisha._NEWLINE_PIM keikkaili Suomessa ja Ruotsissa, sek\xc3\xa4 levytti studiossa kolme single\xc3\xa4. Vuonna 1985 julkaistiin Nancy Sinatran kappale "These boots are made for walking" sek\xc3\xa4 oma kappale "Drink it". "Fade away" j\xc3\xa4i viimeiseksi levytykseksi. Yhtye on saanut vaikutteita Sinatran lis\xc3\xa4ksi muun muassa The Crampsilt\xc3\xa4 ja Link Wraylt\xc3\xa4. Ensisinglen B-puolen raita, "Dee-Lay", sai innoituksensa The Nights of Iguana -yhtyeen basisti Dile Kolasesta, joka tunnetaan my\xc3\xb6s nimell\xc3\xa4 Delay. Delay antoi PIMille musiikillisia neuvoja muun muassa sovitukseen liittyen. Sen lis\xc3\xa4ksi yhtyeet keikkailivat usein yhdess\xc3\xa4, mutta keikalle l\xc3\xa4htiess\xc3\xa4 Delay oli, nimens\xc3\xa4 mukaisesti, monesti v\xc3\xa4h\xc3\xa4ll\xc3\xa4 my\xc3\xb6h\xc3\xa4sty\xc3\xa4._NEWLINE_Vuonna 1986 yhtyeen j\xc3\xa4senist\xc3\xb6ss\xc3\xa4 tapahtui muutoksia. Kes\xc3\xa4ll\xc3\xa4 PIM k\xc3\xa4ytti keikoilla kakkoskitaristia, joka ei j\xc3\xa4\xc3\xa4nyt pysyv\xc3\xa4ksi j\xc3\xa4seneksi. Sitten rumpali Marianne l\xc3\xa4hti Ranskaan opiskelemaan. Yhtye p\xc3\xa4\xc3\xa4tyi valitsemaan uudeksi rumpaliksi l\xc3\xa4hipiirist\xc3\xa4\xc3\xa4n tutun Yk\xc3\xa4 Knuuttilan (Musta Paraati, Shadowplay), joka oli mukana levytt\xc3\xa4m\xc3\xa4ss\xc3\xa4 "Fade away" -single\xc3\xa4._NEWLINE_Lepakko eli Helsingin Lepakkoluola oli merkitt\xc3\xa4v\xc3\xa4ss\xc3\xa4 asemassa yhtyeelle niin harjoittelu- kuin esiintymisasujen hankintapaikkana, sek\xc3\xa4 kokoonpanon syntymisess\xc3\xa4, "henkinen koti". Yhtyeen esiintymisess\xc3\xa4 garage-tyylisen rock-musiikin ohella t\xc3\xa4rkeit\xc3\xa4 olivat vaaleat, pulleat peruukit, kimaltavat lurex-mekot sek\xc3\xa4 pitk\xc3\xa4vartiset platform-keng\xc3\xa4t._NEWLINE_PIM keskittyi soittamiseen ja hauskanpitoon. "Kaikki oli hyvin sattumanvaraista", sanoi yhtyeen kitaristi Vilma. Yhtye ei koskaan tehnyt LP-levy\xc3\xa4. Yhtyeen tarina p\xc3\xa4\xc3\xa4ttyi vuonna 1988. PIM j\xc3\xa4tti j\xc3\xa4\xc3\xa4hyv\xc3\xa4iset kuvattuna yleisell\xc3\xa4 kaatopaikalla Iltalehden juttuun._NEWLINE_Yhtyeen nimi oli per\xc3\xa4isin klassisesta Carl Barksin Aku Ankka -tarinasta "Vaarallinen lelu", jossa Aku hypnotisoituu sanoilla "PIM! Olet kana!"'